open-index/open-wikipedia-markdown huggingface dataset:
Ekebyhovin linna

**Ekebyhovin linna** on rakennus, joka sijaitsee Ruotsissa Ekerön kunnassa. Carl Gustaf Wrangel aloitti rakennustyöt vuonna 1674, mutta ne saatiin päätökseen vasta 1700-luvun alussa. Tyyliltään rakennus edustaa karoliinisen klassismin henkeä ja siinä on ajalle tyypillinen säterikatto. Ekebyhovin linna on siitä epätavallinen puurakennus, ettei se ole palanut kertaakaan - toisin kuin monet muut saman ajan puulinnat. Puutarhassa on omenageenipankki, joka sisältää muun muassa uplantilaisia omenalajikkeita.

## Lähteet

## Aiheesta muualla

* Linna Ekerön kunnan sivuilla 
* Stockholms läns museum
Weberbauerocereus

**Weberbauerocereus** on eteläamerikkalainen kaktuskasvisuku.

## Tuntomerkit
Kasvit ovat pensasmaisia tai puumaisia, tyvestään haarovia, joskus selvästi yksirunkoisia. Varret ovat pylväsmäisiä, pystykasvuisia tai käyristyviä, toisinaan maanmyötäisesti suikertavia. Areolit ovat valkoisia tai kellertäviä, villakarvaisia ja niissä on usein tukevia piikkejä. Kukat ovat kookkaita, putkimaisia tai suppilomaisia, säteittäisiä tai vastakohtaisia. Ne ovat avoinna pääasiassa öisin. Kehälehdet ovat vaaleita, ruskehtavia tai punertavia. Kukkapohjuksessa on suomujen ja karvojen muodostama tiheä peite. Hedelmä on pieni ja karvojen peittämä.

## Levinneisyys
Suku kasvaa Perussa ja Pohjois-Chilessä.

## Lajit
Lajien määrä on epävarma, mutta niitä lienee seuraavat kahdeksan:

* *Weberbauerocereus churinensis*
* *Weberbauerocereus cuzcoensis*
* *Weberbauerocereus johnsonii*
* *Weberbauerocereus longicomus*
* *Weberbauerocereus rauhii*
* *Weberbauerocereus torataensis*
* *Weberbauerocereus weberbaueri*
* *Weberbauerocereus winterianus*

## Lähteet
* Anderson, E. F. 2001: The Cactus Family. - Timber Press. Portland, Oregon. .

### Viitteet

## Aiheesta muualla
* Cacti Guide
Siniristi (järjestö)

**Siniristi** oli Suomessa jatkosodan aikana vuosina 1942–1944 toiminut avoimesti antisemitistinen ja fasistinen poliittinen järjestö, joka kannatti tulevaisuuden rakentamista kansallissosialistisen Saksan voiton varaan.  

## Perustaminen
Vuonna 1939 alkoi ilmestyä Kustaa Vaasa -niminen julkaisu. Lehden ympärille syntyi vuonna 1942 Siniristi-yhdistys. Yhdistyksen perustamisen takana olivat Gunnar von Hertzen, Erkki Räikkönen ja Martti Mustakallio.

## Toiminta
Järjestön äänenkannattajana toimi *Uusi Eurooppa* -niminen lehti, jota  julkaistiin vuosina 1942–1944. Järjestö myös toimitti jäsenilleen jäsenlehteä Siniristi, jossa kerrottiin sen hetken poliittisia tapahtumia. 

Lehteä ei pidä sekoittaa vuosina 1933–1939 ilmestyneeseen saman nimiseen poliittiseen  julkaisuun. Jäsenlehteen kirjoitti ainakin rovasti Matti Jaakkola. 

Siniristi julkaisi toimintansa aikana muutamia kirjoja, joista tunnetuin on uusintapainos kirjasta Siionin viisaiden pöytäkirjat. 

Järjestöllä oli Helsingissä toimisto osoitteessa Museokatu 17 A 1. Siniristin hallituksessa toimi puheenjohtajana Erkki Räikkönen ja muina hallituksenjäseninä toimi ainakin Gunnar Lindqvist ja Olavi Linnove.

Vuonna 1944 keväällä yhdistys ilmoitti että siihen kuului 12 000 jäsentä.

## Lakkauttaminen
Järjestö lakkautettiin valtioneuvoston päätöksellä syksyllä 1944, sillä Moskovan välirauhansopimuksen 21. artikla edellytti Suomea lakkauttamaan kaikki ”fasisminluontoiset” järjestöt. Siniristi kuului niihin järjestöihin, jotka Urho Castrénin hallitus lakkautti heti ensimmäisinä 23. syyskuuta, välittömästi rauhansopimuksen astuttua voimaan.

## Julkaisut
**Olavi Linnove: Euroopan Etuvartio*, Siniristi, 1942. 
**S. Nilus: Siionin viisaitten pöytäkirjat*, Siniristi, 1943. 
**Suomen puolesta Saksan kanssa.* Siniristi, 1944.

## Katso myös
*Luettelo välirauhansopimuksen perusteella lakkautetuista järjestöistä

## Lähteet
* Hanski, Jari: Juutalaisvastaisuus suomalaisissa aikakauslehdissä ja kirjallisuudessa 1918—1944 , Siniristi yhdistyksestä s. 39.
*Roselius, Aapo & Silvennoinen, Oula: Villi itä. Suomen heimosodat ja Itä-Euroopan murros 1918-1921. S. 325-326. Tammi, 2019. .

### Viitteet
RU-38 (jääpallo)

**Rosenlewin Urheilijat-38** -seuran (RU-38) jääpallojaosto pelasi jääpallohistoriansa aikana Suomen korkeimmalla sarjatasolla yhden kauden, vuonna 1951. RU-38 lopetti jääpallotoimintansa vuonna 1954.

## Historia

Rosenlewin Urheilijat-38 eli RU-38 perustettiin Porissa 1938 Rosenlewin tehtaan urheiluseuraksi. Seuran syntyminen liittyy aikakauteen, jolloin suomalaiset suurteollisuusyritykset tukivat aktiivisesti työntekijöidensä urheilutoimintaa. Jääpallo oli yksi seuran monista lajeista ja seura osallistui ensimmäistä kertaa palloliiton sarjoihin jääpallon maakuntasarjaan 1945. Nousu Suomensarjaan tapahtui seuraavana kautena jääpallon maakuntasarjaan 1946, kun joukkue voitti maakuntasarjan Satakunnan lohkon.

Seura kuitenkin sijoittui Suomensarjan lohkonsa viimeiseksi vuonna 1947 ja putosi takaisin maakuntasarjaan. Kahden maakuntasarjakauden jälkeen RU-38 nousi takaisin Suomensarjaan kaudeksi  1950. Vuoden 1950 Suomensarjan länsilohkossa seura ei hävinnyt yhtään ottelua ja nousi lohkovoittajana mestaruussarjaan kaudeksi  1951. Seura jäi kuitenkin historiansa ainoana SM-sarjakautena oman lohkonsa viimeiseksi ja putosi takaisin Suomensarjaan. Mestaruussarjakautenaan RU-38 onnistui voittamaan yhden ottelun ja saamaan yhden tasapelipisteen.

Mestaruussarjasta putoamisen jälkeen seura oli lähellä nousua takaisin pääsarjaan vielä vuonna 1952. RU-38 jatkoi jääpallotoimintaansa putoamisen jälkeen vielä kolme vuotta ja suomensarjakausi 1954 jäi seuran jääpallohistorian viimeiseksi.

Jääpallotoiminnan lakkauttamisen jälkeen palloilulajeista RU-38:n ohjelmaan jäi edelleen jääkiekko ja jalkapallo. Koko seura jäi historiaan vuonna 1967, kun RU-38 lopetti toimintansa ja yhdisti jalkapallo ja jääkiekkotoimintansa Porin Karhujen kanssa. Yhdistymisen jälkeen seuran perinteitä jalkapallossa ja jääkiekossa jatkoi Porin Ässät.

## Lähteet
Asterix ja alppikukka

**Asterix ja alppikukka** () on Asterix seikkailee -sarjan 16. Ranskassa ja 13. Suomessa ilmestynyt albumi. Se julkaistiin Ranskassa vuonna 1970. Suomessa albumi julkaistiin vuonna 1972 Outi Wallin suomentamana. Tarinan on käsikirjoittanut René Goscinny ja kuvittanut Albert Uderzo.

## Juoni
Kuvernööri Gracchus Flunssavirus kavaltaa Rooman verorahoja. Hänen yllätyksekseen Julius Caesar lähettää rahainhoitaja Claudius Antabuksen tarkastamaan tämän tilejä. Flunssavirukselle ei jää muita vaihtoehtoja kuin myrkyttää Antabus, jotta hänen kavalluksensa ei paljastuisi. Kuoleman kielissä oleva Antabus lähettää vartijan hakemaan tietäjä Akvavitixin, sillä lääkärit eivät osaa auttaa tätä. Akvavitix toteaa, että hänen on valmistettava lääke, jonka pääaine on harvinainen ja vaikeasti hankittava alppikukka. Asterix ja Obelix matkaavat Helvetiaan löytääkseen tuon kukan, ja Flunssavirus tekee kaikkensa, jotta nämä epäonnistuisivat.

## Lähteet
Soppikaktukset

**Soppikaktukset** (*Uebelmannia*) on kaktuskasvisuku. Tieteellinen nimi kunnioittaa sveitsiläistä Werner Uebelmannia, joka rahoitti ja edisti eteläamerikkalaisten kaktuslajien viljelyä Euroopassa.

## Tuntomerkit
Soppikaktukset ovat yksivartisia eivätkä juuri koskaan haarautuneita. Varsi on enimmäkseen pieni, pallomainen tai lieriömäinen, enintään 75 cm:n korkuinen. Varren päällysketto (epidermi) on sileä, nystyinen, jyväsekäs tai siinä on vahakilpiä. Varressa on paljon uurteita, ja niiden reunat ovat tavallisesti teräviä harjuja, jotka ovat toisinaan jakautuneet kyhmyiksi. Areoleissa eli kääpiöversoissa on tavallisesti hyvin kehittyneet piikit. Niitä on kahdesta seitsemään kappaletta, ja ne ovat suoria tai hieman käyristyneitä, pystyjä, sivulle siirottavia tai kampamaisesti järjestyneitä. Kukat sijaitsevat kasvin kärjen tuntumassa ja ovat avoinna päiväsaikaan. Ne ovat pieniä ja lyhyen suppilomaisia, väriltään keltaisia. Kukkapohjuksessa on tiheää villakarvaa ja muutamia sukasia sisältäviä tupsuja. Hedelmä on pallomainen tai lieriömäinen, keltainen tai punainen ja marjamainen. Sen kärjessä on villamaista karvoitusta ja sukasia. Hedelmä on kypsyttyään ohutseinäinen ja kuiva, eikä siinä ole kukkalehtien jäänteitä. Siemenet ovat lakkimaisia, kiiltävän mustia tai punertavan ruskeita, ryppyisiä, nystyisiä tai sileitä.

## Levinneisyys
Soppikaktukset ovat kotoisin Brasiliasta Minas Geraisin osavaltiosta.

## Lajit
Soppikaktuksia on kolme lajia.

* *Uebelmannia buiningii*
* *Uebelmannia gummifera*
* *Uebelmannia pectinifera* – soppikaktus

Kaikki lajit ovat harvinaisia luonnossa niihin kohdistuneen keräilyinnon vuoksi.

## Lähteet
* Anderson, E. F. 2001: The Cactus Family. - Timber Press. Portland, Oregon. .
* Finto: Kassu – Kasvien suomenkieliset nimet: ''Uebelmannia''

### Viitteet

## Aiheesta muualla
*Cacti Guide.
Syklododekatrieeni

**Syklododekatrieeni** (C12H18) on syklinen eli rengasrakenteinen trieeni eli kolme kaksoissidosta sisältävä alkeeni. Yhdistettä käytetään polymeeriteollisuudessa polymeerien lähtöaineena.

## Ominaisuudet
Syklododekatrieenillä on neljä geometristä isomeeriä (1Z,5Z,9Z)-, (1E,5E,9E)-, (1Z,5Z,9E)- ja (1Z,5E,9E)-syklododekatrieenit. Niistä pysyvimmät ovat (1Z,5E,9E)- ja (1E,5E,9E)-isomeerit ja kaupallista merkitystä on lähinnä (1Z,5E,9E)-isomeerillä.

Huoneenlämpötilassa syklododekatrieeni on väritöntä, veteen liukenematonta nestettä. Yhdisteelle on tyypillistä muodostaa komplekseja siirtymämetallien kanssa. Syklododekatrieeni reagoi monien tyypillisten alkeenien tavoin ja muodostaa esimerkiksi epoksidin ja halogeenien kanssa additiotuotteita. Yhdisteen kaksoissidokset voidaan pelkistää selektiivisesti, jolloin muodostuu syklododekadieeniä tai syklododekeenia. Korkeammassa lämpötilassa ja paineessa muodostuu syklododekaania. Syklododekatrieeni voidaan hapettaa syklododekanoliksi hapen avulla ja dodekaanidihapoksi.

## Valmistus ja käyttö
Syklododekatrieeniä valmistetaan oligomerisoimalla butadieeniä. Katalyyttinä reaktiossa voidaan käyttää titaanitetrakloridia organoalumiiniyhdisteiden läsnä ollessa. Tällöin muodostuu pääasiassa (1Z,5E,9E)-isomeeriä. Katalyyttinä voidaan käyttää myös nikkeliä, jolloin muodostuu erityisesti (1E,5E,9E)-syklododekatrieeniä. Yhdiste puhdistetaan mahdollisista sivutuotteista tislaamalla.
:

Syklododekatrieeniä käytetään useissa orgaanisen kemian synteeseissä lähtöaineena. Siitä valmistetaan muun muassa laurolaktaamia, dodekaanidihappoa, aminododekaanihappoa, joita käytetään polymeerien valmistuksessa ja palonestoaineena paisutetussa polystyreenissä eli styroksissa (*EPS*) ja suulakepuristetussa polystyreeni (*XPS*) -eristeissä käytettyä Tukholman sopimuksessa kiellettävää heksabromisyklododekaania (*HBCD*). 
:
Syklododekatrieeni pelkistetään ensin vedyttämällä katalyyttien läsnä ollessa syklododekaaniksi, joka hapetetaan ilman ja boorihapon avulla syklododekanolin ja syklododekanonin seokseksi. Kun tätä seosta hapetetaan väkevällä typpihapolla, muodostuu dodekaanidihappoa.

## Lähteet

## Aiheesta muualla
*Rakennuslehti:  Rakennuseristeissä käytetty palonsuoja-aine kielletään maailmanlaajuisesti, 10.05.2013
*ChemBlink: (1Z,5E,9E)-Cyclododecatriene
Jumaltenrannan nousu ja tuho

**Jumaltenrannan nousu ja tuho** () on vuonna 1971 ilmestynyt Asterix seikkailee -sarjakuvatarina. Se on Ranskassa sarjan 17. ja Suomessa 14. albumi. Suomessa albumi julkaistiin vuonna 1972 Jorma Kaparin suomentamana. Tarinan on käsikirjoittanut René Goscinny ja kuvittanut Albert Uderzo.

Albumin pohjalta on tehty vuonna 2014 ensi-iltansa saanut animaatioelokuva **.

Tarinassa Julius Caesar aikoo rakentaa Gallian metsiin kaupungin nimeltä Jumaltenranta.

## Lähteet
Jukka Nousiainen

**Jukka Nousiainen** (s. 1981 Nastola) on suomalainen muusikko ja lauluntekijä. Nousiainen tunnetaan Räjäyttäjät-yhtyeen laulaja-kitaristina ja sooloartistina.

Nousiainen perusti Räjäyttäjät-yhtyeen rumpali Alex Reedin ja basisti Mikko Siltasen kanssa Jyväskylässä vuonna 2011.

Maaliskuussa 2014 Nousiainen oli pulassa rahattomana Kanariansaarilla ja julkaisi Facebookissa avunpyyntöviestin, jossa lupasi tehdä levyn nimeltä *Huonoa seuraa*. Kun tilauksia tuli, Nousiainen toteutti lupauksensa. *[[Huonoa seuraa]]*, hänen ensimmäinen sooloalbuminsa, julkaistiin ensin c-kasettina. Albumi sai kriitikoilta hyvän vastaanoton. Levy-yhtiö Äänetön julkaisi sen myöhemmin cd:nä kahden lisäkappaleen kera. Levy on ilmestynyt myös vinyylinä.

## Diskografia
### Sooloalbumit
* 
* 
* 

### [[Jukka ja Jytämimmit]]
* 

### Keijo ja Jukka
* 
* 

### Räjäyttäjät
:ks. Räjäyttäjien diskografia

## Lähteet
Daniel Morelon

**Daniel Yves Morelon** (s. 24. heinäkuuta 1944 Bourg-en-Bresse) on ranskalainen ratapyöräilijä. Hän on kolminkertainen olympiavoittaja ja kahdeksankertainen maailmanmestari. Hän on pituudeltaan 181&nbsp;cm.

Morelon voitti olympiakultaa eräajossa Méxicossa 1968 ja Münchenissä 1972 sekä tandem-sprintissä Pierre Trentinin kanssa 1968. Lisäksi hän sai eräajossa hopeaa Montrealissa 1976 ja pronssia Tokiossa 1964.

Morelon voitti amatöörien eräajon maailmanmestaruuden 1966, 1967, 1969, 1970, 1971, 1973 ja 1975, sai hopeaa 1964 ja pronssia 1965. Ammattilaisten eräajon MM-pronssia hän saavutti 1980. Hän voitti tandem-sprintin amatöörien maailmanmestaruuden 1966, sai hopeaa 1967 sekä pronssia 1969, 1970 ja 1971. Ammattilaisten keirin-ajossa hän saavutti MM-hopeaa 1980.

Aktiiviuransa jälkeen Morelon on toiminut valmennustehtävissä.

## Lähteet
Cattewater

**Cattewater** on lahti Englannin etelärannikolla Plymouthin sataman lähistöllä. Plymouthin sataman suurin toimija on Britannian merivoimat, mutta Cattewaterin satama hoitaa siviilialusten luotsaustoiminnan koko alueella.

Cattewaterista on löytynyt 1530-luvulla uponeen laivan hylky.

Cattewaterin eteläpuolella on Mount Battenin niemi. Siellä toimi ensimmäisen maailmansodan aikana lentovenesatama nimeltä RNAS Cattewater. Se muutettiin ilmavoimien tutkikohdaksi vuonna 1918. Sodan loppuvaihessa ja toisen maailmansodan aikana sieltä tehtiin sukellusveneiden etsintälentoja. Tukikohdan toiminta lopetettiin vuonna 1986.

## Lähteet

## Aiheesta muualla

* Code of Conduct for vessels using the Cattewater  *Plymouth Harbour* (sisältää kartan)
Weberocereus

**Weberocereus** on kaktuskasvisuku. Se on nimetty 1800-luvun maineikkaan kaktustutkijan Fréderick Albert Constant Weberin mukaan.

## Tuntomerkit
Kasvit ovat päällyskasveja (epifyyttejä tai litofyyttejä), rentovartisia tai kiipeileviä pensaita. Juuret ovat usein varteen kehittyviä jälkijuuria (adventiivijuuria). Nivelikkäät varret ovat poikkileikkaukseltaan pyöreitä, kulmikkaita tai litistyneitä. Uurteiden väliset harjut ovat liuskaisia tai hampaisia, ja niitä on kahdesta viiteen. Areolit ovat pieniä ja heikkopiikkisiä tai piikittömiä. Kukat sijaitsevat varren sivulla lateraalisesti ja ovat avoinna yöaikaan. Ne ovat muodoltaan kellomaisia tai lyhyen suppilomaisia, väriltään vaaleanpunaisia, hailakankeltaisia tai vihreäsävyisiä ja kooltaan kolmesta viiteen cm pitkiä. Kukkapohjuksessa on sukasten ja karvamaisten piikkien muodostamia tupsuja. Maljamaisen pohjuksen nielussa on hedekiehkura. Hedelmä on pallomainen tai pitkänomainen, mehevä, pinnaltaan usein kyhmyinen tai sukasellinen, väriltään keltainen tai punainen. Malto on valkoista tai purppuraista.

## Levinneisyys
Eniten suvun lajeja on Costa Ricassa, mutta suvun kokonaisalue ulottuu Meksikon eteläosasta Ecuadoriin.

## Lajit
Suvussa katsotaan olevan yhdeksän lajia.

**Weberocereus biolleyi*
**Weberocereus bradei*
**Weberocereus glaber*
**Weberocereus imitans*
**Weberocereus panamensis*
**Weberocereus rosei*
**Weberocereus tonduzii*
**Weberocereus trichophorus*
**Weberocerus tunilla*

## Lähteet
* Anderson, E. F. 2001: The Cactus Family. - Timber Press. Portland, Oregon. .

### Viitteet

## Aiheesta muualla
* Cacti Guide.
Calshot

**Calshot** on kylä Fawleyn kunnassa *(civil parish)* Hampshiren kreivikuntaan kuuluvassa New Forestin hallintopiirissä, Englannin etelärannikolla. Siellä oli vuosina 1913–1961  ilmavoimien lentovenetukikohta.

Vuonna 1961 eteläisellä Atlantilla sijaitsevan Tristan da Cunhan kaikki asukkaat evakuoitiin Calshotiin suojaan tulivuoren purkaukselta.

Tyhjenneisiin hangaareihin on nyt perustettu nuorison toimintakeskus.

## Lähteet

## Aiheesta muualla
Kasvisystematiikka

**Kasvisystematiikka** on kasvitieteen osa-alue, joka käsittelee kasvien taksonomiaa. Sen tehtävänä on määritellä eri lajien keskinäistä sukulaisuutta. Kasvit ovat joko sekovartisia tai versokasveja. Sekovartiset kasvit ovat leviä, joihin kuuluvat viherlevät, ruskolevät ja Punalevät. Versokasveihin kuuluvat alakunnat sammalet ja putkilokasvit. Alakunnat jaetaan kaariin, kaaret luokkiin, luokat lahkoihin, lahkot heimoihin, heimot sukuihin ja suvut lajeihin. Kasvitaksonomian määrityksessä on paljolti mukana yleisesti eliöiden taksonomiaa määrittävä hanke ITIS (Integrated Taxonomic Information System).

## Lähteet
Kickapoot

**Kickapoot** ovat yksi Pohjois-Amerikan alkuperäiskansoista. He kuuluivat algonkinien kielikuntaan ja asuivat nykyisten Michiganin ja Wisconsinin alueilla eurooppalaisten siirtokuntien saapuessa mantereelle 1600-luvulla. Kickapoiden lukumäärän uskotaan tuolloin käsittäneen noin 2 000–3 000 intiaania.

Monet heimosodat ja siirtomaavaltojen painostus työnsivät kickapoita länteen. Suuressa siirtomaasodassa (1755–1760) he tukivat Ranskaa ja sitä seuranneessa Pontiacin kapinassa he valtasivat ranskalaismielisten liittolaisheimojen kanssa brittien haltuun joutuneita linnakkeita. Yhdysvaltain vapaussodassa kickapoot sotivat Amerikan siirtokuntia vastaan ja asettuivat brittien puolelle vuoden 1812 sodassa.

Yhdysvaltain hallituksen painostamina kickapoot jättivät 1820–1830-lukujen aikana maansa Indianassa ja Illinoisissa ja siirtyivät asteittain Missouriin, Texasiin. Ja Oklahomaan. Yhdysvaltain sisällissodassa Oklahoman kickapoot pakenivat Kansasiin ja ahdistelivat etelävaltioiden kannattajia. Jokuset kansanhaarat kulkeutuivat Meksikoon ja asettuivat asumaan Rio Granden varrelle.

Suurin osa kickapoista asuu nykyään Oklahomassa, Kansasissa ja Meksikossa. Kickapoot eivät ole juurikaan sekoittuneet valkoiseen väestöön vaan pitävät yllä vanhoja heimoperinteitään. Varsinkin Oklahoman ja Meksikon kickapoot pitävät kiinteää yhteyttä toisiinsa. Vuonna 2000 Yhdysvalloissa asui 3&nbsp;500 kickapoota.

## Lähteet
* 
* 
* 

### Viitteet
NES Open Tournament Golf

**NES Open Tournament Golf** (Japanissa nimellä **Mario Open Golf**) on Nintendo R&D2:n kehittämä ja Nintendon julkaisema urheilupeli, joka julkaistiin alun perin 20. syyskuuta 1991 Nintendo Entertainment Systemille. Peli on toinen osa *[[Mario Golf]]* -pelisarjaa ja samalla myös toinen Nintendo Entertainment Systemille julkaistu golf-peli.

Pelissä pelataan golfia. Pelaajalla on pelattavanaan kolme erilaista pelitilaa: Stroke Play, Match Play ja Tournament. Pelaajalla on valittavanaan myös kolme erilaista rataa: Yhdistynyt kuningaskunta, Yhdysvallat ja Japani. Peliä voi pelata joko yksin tai kaksinpelinä.

## Lähteet

## Aiheesta muualla
* 
*Peli Super Mario Wikissä 
*
Korupiispanhattu

**Korupiispanhattu** (*Astrophytum asterias*) on piispanhattujen sukuun kuuluva kaktuslaji.

## Ulkonäkö ja koko
Korupiispanhattu on muodoltaan litteän pallomainen, joka on 2–5 cm korkea ja 6–10 cm leveä. Sen varsi on jakaantunut kahdeksaan harjuun, väri on harmaanvihreä ja sen pinnalla on piikkien sijaan täplinä näkyviä karvatupsuja, areoleja. Uurteet ovat hyvin kapeita, ja niiden väliin jäävät alueet ovat hyvin matalia. Areolit ovat huomiota herättäviä, pyöreitä ja piikittömiä. Kukat ovat keltaisia ja kolmesta viiteen senttiä leveitä. Hedelmä ei avaudu tyven yläpuolelta.

## Levinneisyys
Korupiispanhattu on kotoisin Etelä-Teksasista ja Nuevo León ja Tamaulipas -nimisistä Meksikon osavaltioista.

## Elinympäristö
Laji kasvaa piikkipensaskasvillisuuden joukossa. Se on suuresti harvinaistunut sekä Yhdysvaltojen että Meksikon puolella kasvupaikkojen tuhoamisen ja keräilyn vuoksi.

## Käyttö
Korupiispanhattua viljellään koristekasviksi. Se on hidaskasvuinen, minkä vuoksi sitä on joskus varrettu nopeakasvuisempiin lajeihin.

## Hoito
Korupiispanhattu tarvitsee paljon valoa, mutta kesällä sille ei ole hyväksi kuumin auringonpaiste. Kastellaan perusteellisesti mutta kasteluiden välissä on annettava kuivua hyvin. Muiden kaktusten lailla on herkkä mätänemään liian kastelun seurauksena, siksi sen kastelu olisikin hyvä suorittaa lautasen kautta. Kasvukaudella lannoitetaan 3–4 viikon välein. Talvella, jos mahdollista, lepää viileämmässä lämpötilassa 7–10 °C jolloin sitä ei kastella. Multa vaihdetaan kahden vuoden välein ja multana käytetään hiekansekaista kukkamultaa.

## Kuvia

File:Astrophytum asterias13.jpg|*Astrophytum asterias*
File:Astrophytum asterias cv. superkabuto 25.JPG|*Astrophytum asterias* cv. 'superkabuto'
File:Astrophytum asterias nudum.JPG|*A. asterias*.


## Lähteet
*
*
*Finto: Kassu – Kasvien suomenkieliset nimet: korupiispanhattu ''Astrophytum asterias'' (Zucc.) Lem.

### Viitteet

## Aiheesta muualla
* Cacti Guide
Yungasocereus inquisivensis

**Yungasocereus** on kaktuskasvisuku, jossa on vain yksi, huonosti tunnettu laji, *Y. inquisivensis*.

## Tuntomerkit
Kasvi on puumainen tai pensastava, haarova ja neljä tai viisi metriä korkea. Tummanvihreissä varsissa on kuudesta kymmeneen suoraa uurretta, joiden väliset harjanteet ovat tylppiä. Piikkejä on ryhmässään (areoli) 4–12 ja ne ovat neulamaisia, ruskehtavia tai harmaita sekä enintään kolmen sentin pituisia. Varren latvaosassa on viidestä kahdeksaan kukkaa, jotka ovat avoinna yötä päivää. Ne ovat kapean suppilomaisia, hieman vastakohtaisia, valkoisia ja viisi tai kuusi cm pitkiä. Hedelmä on kaksi tai vajaa kolme cm pitkä.

## Levinneisyys
Lajia tavataan Boliviassa Yungas ja Inquisivi -nimisissä provinsseissa noin 2000 metrin korkeudella.

## Lähteet
* Anderson, E. F. 2001: The Cactus Family. - Timber Press. Portland, Oregon. .

### Viitteet

## Aiheesta muualla
* Cacti Guide
George Macdonogh

**George Mark Watson Macdonogh** (4. maaliskuuta 1865 – 10. heinäkuuta 1942) oli brittiläinen upseeri.  Hän liittyi pioneerijoukkoihin 1884. Ensimmäisen maailmansodan aikana hän toimi Ranskassa tiedustelujoukoissa. Hänen roomalaiskatolinen uskonsa tuotti hänelle vihamiehiä armeijan joukoissa. Vuonna 1915 uudet esimiehet kutsuivat Macdonoghin takaisin Englantiin, ja hänestä tuli tiedustelujoukkojen päällikkö. Hän sai aatelisarvon 1917, ja ylennettiin kenraaliluutnantiksi 1919.

## Lähteet
Patrick Bordeleau

**Patrick Bordeleau** (s. 23. maaliskuuta 1986) on uransa kauteen 2019–2020 lopettanut kanadalainen jääkiekkoilija, joka pelasi NHL-urallaan Colorado Avalanchessa.

## Ura
Kanadanranskalainen Bordeleau aloitti junioriuransa QMJHL-joukkue Val-d'Or Foreursissa. Hänet varattiin neljännellä kierroksella Minnesota Wildiin .

Bordeleau ei saanut Minnesotalta sopimusta. Hän aloitti ammattilaisuransa kaudella 2007-2008 pelattuaan ennen sitä yhden ottelun St. Thomasin yliopistossa. Hän siirtyi try out -sopimuksella ECHL:ssä pelaavaan Charlotte Checkersiin. Hän pelasi joukkueessa kymmenen ottelua ennen siirtymistään Wheeling Nailersiin ja loppukaudeksi Pensacola Ice Pilotsiin.

Seuraavalla kaudella 2008–2009 hän aloitti kauden 2008–2009 ECHL:ssä Augusta Lynxissä. 5. joulukuuta 2008 hän siirtyi sarjatasoa ylemmäs AHL-joukkue Albany River Ratsiin, jossa hän pelasi kuusi ottelua syöttäen kaksi maalia.

Bordeleau kaupattiin takaisin ECHL:ään Florida Everbladesiin. 5. tammikuuta 2009 hänet kutsuttiin AHL:ään try out -sopimuksella Springfield Falconsin joukkueeseen, jossa hän pelasi neljä peliä ennen paluutaan Everbladesiin 19. tammikuuta. Bordeleau pelasi Everbladesissa 29 ottelua tehden 13 pistettä ja keräten 81 jäähyminuuttia. Lisäksi hän teki kaksi lyhyttä vierailua AHL:ssä Lake Erie Monstersissa ja Milwaukee Admiralsissa. Yhteensä hän kauden aikana pelasi kahdessa liigassa ja kuudessa eri joukkueessa. AHL:ssä hän sai tililleen 15 peliä.

Kaudella 2009–2010 Bordeleau palasi Lake Erieen, jonka kanssa teki sopimuksen. Ensimmäisellä kokonaisella yhdessä joukkueessa pelatulla ammattilaiskaudellaan Bordeleau pelasi 60 ottelua ja keräsi 106 jäähyminuuttia.

Tehtyään ennen kautta 2010-2011 Lake Erien kanssa jatkosopimuksen. Hän sai joukkueen NHL-yhteistyöseura Colorado Avalanchelta kutsun joukkueen harjoitusleirille 15. syyskuuta 2010. Bordeleau teki harjoitusleirillä 24. syyskuuta Dallas Starsia vastaan maalin. Bordeleau tiputettiin Coloradosta Lake Erieen viimeisten pelaajien joukossa 3. lokakuuta 2010. Bordeleau teki 72 pelissä 12 pistettä. 20. tammikuuta 2011 Bordeleau rikkoi Lake Erien jäähyennätyksen, joka oli aiemmin Mitch Loven nimissä.

9. kesäkuuta 2011 Bordeleau allekirjoitti ensimmäisen NHL-sopimuksensa tehdessään yhden vuoden kaksisuuntaisen sopimuksen Colorado Avalanchen kanssa. Tiputtuaan aikaisessa vaiheessa Avalanchen leiriltä hän tippui jälleen Lake Erieen. 

16. kesäkuuta 2012 Bordeleau ja Avalanche solmivat vuoden jatkosopimuksen. Työsulkukaudella 2012–2013 pelatessaan viidennellä kaudella putkeen Lake Eriessä Bordeleausta tuli joukkueen seurahistorian pitkäaikaisin pelaaja. Pelattuaan 29 peliä Lake Eriessä, Bordeleau sai kutsun Coloradoon. Hän pelasi ensimmäisen NHL-ottelunsa 19. tammikuuta 2013 hänet varannutta Minnesota Wildia vastan.

## Lähteet
Édouard Brémond

**Édouard Brémond** (5. marraskuuta 1868 – 22. marraskuuta 1948) oli ranskalainen prikaatikenraali.

Brémond valmistui sotilaskoulusta 1890 ja palveli ensin Algeriassa ja Madagaskarilla. Vuosia 1899–1901 hän kävi kadettikoulun. Sen jälkeen hänet sijoitettiin ensin Constantineen ja sitten Marokkoon. Ensimmäisessä maailmansodassa Brémond haavoittui Saksan vastaisissa taisteluissa. Koska hän osasi arabiaa, hänet kutsuttiin osallistumaan arabikapinaan yhdessä Mekan šarif Husain ibn Alin ja T. E. Lawrencen kanssa.

Vuosina 1919–1920 hän toimi Kilikiassa Kansainliiton mandaatilla.

## Lähteet
Total Overdose

**Total Overdose**, tunnetaan Yhdysvalloissa myös nimellä **Total Overdose: A Gunslinger's Tale in Mexico** on Deadline Gamesin kehittämä avoimeen pelimaailmaan sijoittuva toimintaseikkailu/kolmannen persoonan ammuntapeli, joka julkaistiin alun perin Euroopassa 16. syyskuuta 2005 Microsoft Windowsille, PlayStation 2:lle, Xboxille.

Peli on saanut sekä ristiriitaisia että positiivisia vastaanottoja. Pelillä on Metacriticissä keskiarvona 72/100. Pelin PC-versiolla on GameRankingsissa keskiarvona 71.20%. IGN antoi pelille arvosanaksi 8/10, GameSpot 6.7/10 ja Computer and Video Games 7.5/10.

## Lähteet

## Aiheesta muualla

*Peli MobyGamesissa
Kalle Niukkanen

**Kalle Niukkanen** (3. huhtikuuta 1924 Nuijamaa – 16. joulukuuta 1989) oli suomalainen arkkitehti. Päätyökseen hän toimi asuntohallituksessa.

Niukkanen suunnitteli yhdessä vaimonsa Leena Niukkasen kanssa Tikkurilan kirkon. Myös kaksi asuintaloa Asunto-osakeyhtiö Rautaluhdissa ja Vaaralan kirkko kuuluu heidän suunnittelutöihinsä. Kalle Niukkanen osallistui myös Helsingin Käpylässä sijaitsevan olympiakylän suunnitteluun.

Niukkanen kävi koulun Karkkilassa mutta joutui kesken lukion rintamalle. Hän pääsi ylioppilaaksi Jyväskylän lyseosta kesällä 1943 ilman tutkinnon suorittamista. Hän aloitti arkkitehtiopinnot 1945 Teknillisessä korkeakoulussa samaan aikaan kuin tuleva vaimonsa Leena Niukkanen. He tutustuivat ollessaan tekemässä Pallas-hotellia. He avioituivat 1948 ja saivat neljä lasta.

## Lähteet
Norman Powell

**Norman Scott Powell** (alkuperäisenä sukunimenä **Barnes**; 2. marraskuuta 1934 Los Angeles, Kalifornia &ndash; 16. kesäkuuta 2021 Los Angeles) oli yhdysvaltalainen toimitusjohtaja, tuottaja, vastaava tuottaja ja ohjaaja televisioalalla. Hänellä oli vakinainen virka televisioverkon CBS:n toimitusjohtajana 13 vuoden ajan, ja myöhemmin hän toimi CBS Entertainment Productionsin vanhempana varapuheenjohtajana.

## Elämä ja ura

### Varhainen elämä

Norman Scott Barnes syntyi Hollywoodissa Los Angelesissa 2. marraskuuta 1934. Hänen isänsä oli kahdeksan kertaa Oscar-ehdokkaana ollut elokuvaaja George Barnes ja äitinsä näyttelijä Joan Blondell. Hänellä oli yksi sisar, Ellen. Hänen vanhempansa erosivat vuonna 1936, ja hänet adoptoi hänen äitinsä toinen aviopuoliso Dick Powell vuonna 1938. Kun Norman valmistui New Jerseyssä sijaitsevasta Lawrenceville Schoolista ja sittemmin Cornellin yliopistosta, hän aloitti uransa televisioalalla 1950-luvun lopulla.

### Ura

Powell työskenteli televisioalalla lähinnä johtotehtävissä ja lisäksi valvoi, loi, tuotti sekä ohjasi lukuisia televisiosarjoja ja -elokuvia 1950-luvun lopulta alkaen aina kuolemaansa vuoteen 2021 saakka. Hän työskenteli uransa aikana muun muassa televisiosarjojen *[[Gunsmoke]]*, *[[The Big Valley]]*, *[[24 (televisiosarja)|24]]* ja *[[Kasvottomat sotilaat]]* parissa.

Vuosien aikana Powell palkittiin useilla Telly-palkinnoilla. Hän oli tuottajana ehdolla kahden Primetime Emmyn saajaksi vuosina 1978 ja 2003. Ensimmäinen ehdokkuus tuli minisarjasta ** ja toinen sarjasta *24*.

### Yksityiselämä ja kuolema

Powellin ensimmäinen avioliitto Ann Traubin kanssa päättyi eroon. Hänen toinen vaimonsa oli Ellen Levine, jonka kanssa hän oli naimisissa kuolemaansa asti. Hänellä oli neljä lasta, kaksi tytärtä ja kaksi poikaa, joista toinen syntyi toisesta avioliitosta.

Powell kuoli akuuttiin hengitysvajaukseen 86-vuotiaana 16. kesäkuuta 2021. Hänet haudattiin juutalaiselle Mount Sinain hautausmaalle Simi Valleyyn Kaliforniaan.

## Lähteet

## Aiheesta muualla

*
Norbert Gombos

**Norbert Gombos** (s. 13. elokuuta 1990 Galanta) on slovakialainen tennispelaaja. Gomboš on sijoittunut kaksinpelissä parhaimmillaan ATP-listan sijalle 80 lokakuussa 2017.

Vuonna 2014 Gombos pelasi sekä Wienin ATP-turnauksen että Valencian ATP-turnauksen pääsarjassa. Molemmissa turnauksissa hän hävisi ensimmäisen kierroksen ottelunsa.

## Lähteet

## Aiheesta muualla
*
*
Pallas (hotelli)

**Pallas** on hotelli Pallastunturin hiihtokeskuksessa Muoniossa. Hotellin vanhin, hirsirakenteinen osa on valmistunut vuonna 1948, ja sen suunnitteli arkkitehti Jouko Ylihannu. Hirsiarkkitehtuurissa, julkisivujen koristeaiheissa ja sisustuksissa on piirteitä karjalaishenkisestä jälleenrakennuskauden romantiikasta.

Nykyisen hotellin paikalta vajaa kilometri ylätunturiin sijaitsi vuonna 1938 valmistunut, arkkitehtien Väinö Vähäkallio ja Aulis E. Hämäläinen suunnittelema funkkistyylinen Pallastunturin ensimmäinen hotelli, jonka Saksan armeija räjäytti syksyllä 1944 vetäytyessään Lapista.

Hirsirakenteisen hotellin alkuperäinen, hienostunut arkkitehtuuri ja sisustukset ovat kärsineet myöhemmissä, taitamattomasti suunnitelluissa korjauksissa. Keittiön tuhonneen tulipalon jäljiltä hotelli oli suljettuna talvikaudella vuonna 2006, mutta avattiin saman vuoden kesällä. Nykyisin Pallaksen hotelli on osa yksityistä yhdeksän hotellin Lapland Hotels -ketjua. Lapland Hotelsin toiveesta on valmisteilla lakimuutos, jonka jälkeen se voisi rakentaa kansallispuistoon kuusi kertaa aiempaa suuremman hotellin. Hanketta vastustamaan perustettiin kansalaisliike.

Samassa pihapiirissä on myös Pallastunturin luontokeskus. Luontokeskusta ollaan uudistamassa ja vanha rakennus on purettu keväällä 2023. Uusi rakennus valmistuu aikaisintaan kesällä 2025.

## Lähteet

## Aiheesta muualla

*
* Loistohotelli erämaassa, Kuva, 19.01.1938, nro 2, s. 6, Kansalliskirjaston digitaaliset aineistot
* Pallastunturin hotelli, Kuva, 16.03.1938, nro 6, s. 19, Kansalliskirjaston digitaaliset aineistot
* Naishiihtäjät löysivät ihmemaan..., Kuva, 01.02.1939, nro 3, s. 10, Kansalliskirjaston digitaaliset aineistot
* PallasPallas
The Naked Genius

**The Naked Genius** on Gypsy Rose Leen kirjoittama yhdysvaltalainen näytelmä vuodelta 1943. *The Naked Genius* on kaksinäytöksinen komedia, joka sijoittuu päähenkilö Honey Bee Carrollin newyorkilaiseen asuntoon ja myöhemmin tämän maalaistaloon.

*The Naked Genius* sai ensi-iltansa New Yorkin Broadwayn Plymouth-teatterissa 21. lokakuuta vuonna 1943. Näytelmän tuottajana oli Mike Todd, ja *The Naked Geniusta* esitettiin 36 esitystä marraskuun 20. päivään saakka 1943. Näytelmästä tehtiin elokuvaversio *[[Chico-Chico]]* (*Doll Face*) vuonna 1945.

## Näytelmän alkuperäiset näyttelijät

## Lähteet

## Aiheesta muualla
* ''The Naked Genius'' Internet Broadway Databasessa
IPhone 6

**iPhone 6** on Applen 9. syyskuuta 2014 julkaisema älypuhelin. Samaan aikaan julkaistiin myös optisella kuvanvakaimella ja 0,8 tuumaa suuremmalla näytöllä varustettu iPhone 6 Plus. iPhone 6- ja iPhone 6 Plus -puhelinten myynti aloitettiin 19. syyskuuta 2014 Yhdysvaltojen lisäksi kymmenessä maassa, ja Suomessa molemmat julkaistiin tasan viikkoa myöhemmin.

## Tekniikka
iPhone 6:ssa on 4,7&nbsp;tuuman kapasitiivinen Retina HD -kosketusnäyttö, jonka kuvatarkkuus on 1&nbsp;334 × 750 pikseliä, joten pikselitiheys 326 pistettä tuumaa kohti. Puhelimen paksuus on 6,9 millimetriä ja paino 129 grammaa. Sen käyttöjärjestelmä julkaisuvaiheessa oli iOS 8.0, ja nykyään se on päivitettävissä versioon 12.4. Puhelimen suorittimena toimii Applen kaksiytiminen A8, jonka kellotaajuus on 1,4&nbsp;GHz. Puhelimen akun kapasiteetti on 1&nbsp;810&nbsp;milliampeerituntia, ja se ei ole käyttäjän vaihdettavissa. iPhone 6 sisältää NFC-piirin, mutta sitä voi käyttää ainoastaan Apple Pay:ssa. Puhelin ei tue langatonta latausta. Kameran kuvailmaisimen resoluutio on 8,0 megapikseliä (pikselikoko 1,3 mikrometriä), ja kamerassa on muita ominaisuuksia. Kameralla pystyy kuvaamaan täysteräväpiirtotasoista videokuvaa enintään 60 ruudun kuvataajuudella.

iPhone 6:n ja iPhone 6 Plussan yhteinen iskulause on *Bigger than bigger* (). Puhelin on saatavilla harmaana, hopeana sekä kultaisena.

Puhelimen taipumiseen liittyvä ongelma herätti huomiota vuonna 2014 (lempinimellä *Bendgate*).

## Lähteet

## Aiheesta muualla
The Rope Dancers

**The Rope Dancers** on Morton Wishengradin kirjoittama yhdysvaltalainen näytelmä vuodelta 1957. *The Rope Dancers* on kolminäytöksinen ja viisikohtauksinen draama, joka sijoittuu 1800-luvun lopun ja 1900-luvun alun New Yorkiin.

*The Rope Dancers* sai ensi-iltansa New Yorkin Broadwayn Cort-teatterissa 20. marraskuuta vuonna 1957. Cort-teatterista näytelmä siirtyi Henry Millerin teatteriin, jossa *The Rope Dancersin* ensimmäinen esitys oli 27. tammikuuta 1958. *The Rope Dancersia* esitettiin yhteensä 189 esitystä, ja sen viimeinen esitys oli 3. toukokuuta 1958. Broadwaylla näytelmän ohjaajana oli Peter Hall ja tuottajina Playwrights’ Company -teatteriyhtiö ja Gilbert Miller. *The Rope Dancers* sai kuusi Tony-ehdokkuutta vuonna 1958.

## Näytelmän alkuperäiset näyttelijät

## Palkintoehdokkuudet

## Lähteet

## Aiheesta muualla
* ''The Rope Dancers'' Internet Broadway Databasessa
Imatran Urheilijat

**Imatran Urheilijat** on Imatralla toimiva urheilun yleisseura. Seura on perustettu vuonna 1930, ja se toimi alun perin nimellä **Vuoksenniskan Urheilijat**. Seuran lajivalikoiman muodostivat alkuvuosina voimistelu, paini, nyrkkeily, pesäpallo, yleisurheilu ja hiihto, minkä lisäksi seuran riveissä on vuosien saatossa ollut mahdollista harrastaa myös koripalloa, jääpalloa, jalkapalloa, luistelua, suunnistusta sekä pujottelua. 1970-luvulta alkaen seuran jaostojen jäsenmäärät kuitenkin kasvoivat niin voimakkaasti, että monet lajijaostot eriytyivät omiksi seuroikseen.

Nykyisin Imatran Urheilijoilla on jaostot alppihiihdossa, ampumahiihdossa, kuntoliikunnassa, maastohiihdossa, pyöräilyssä ja yleisurheilussa.

Oiva Hyttinen valittiin pesäpallon miesten Itä–Länsi-otteluun vuonna 1938.

## Lähteet

## Aiheesta muualla
* Seuran kotisivut
Max Meyer

**Maximilian "Max" Meyer** (s. 18. syyskuuta 1995 Oberhausen) on saksalainen jalkapalloilija, joka edustaa kyproslaista APOEL:ia. Molempijalkaisen Meyerin pelipaikka on hyökkäävä keskikenttä. Hän on pelannut myös Saksan maajoukkueessa.

## Ura
### Seurajoukkueura
Meyer edusti Schalke 04:ää vuosina 2009–2018. Hän pelasi vuonna 2013 seuran kakkosjoukkueessa tehden kahdessa pelissä yhtä monta maalia. Hän teki debyyttinsä seuran ykkösjoukkueen paidassa helmikuussa 2013 Mainzia vastaan. Seuraavassa kuussa hän debytoi viiden minuutin verran Mestarien liigassa. Kaudeksi 2013–2014 Meyer sai numeron 7, jota viimeksi oli käyttänyt Schalkessa espanjalainen Raúl. Meyerin peliaika myös lisääntyi kaudella. Pelattuaan Mestareiden liigassa loistavasti Chelsea FC:tä vastaan, Meyeristä tuli yksi siirtomarkkinoiden kuumimmista nimistä. Hän jäi kuitenkin kaudeksi 2014–2015 Schalkeen ja teki 28 pelissä viisi maalia. Kaikkiaan hän pelasi Schalkessa kesään 2018 mennessä 146 bundesliigaottelua, joissa teki 17 maalia. Mestarien liigassa hän pelasi karsintoineen 18 ottelua ja viimeisteli yhden maalin. Eurooppa-liigan 16 ottelussa hän teki kaksi maalia.

Meyer siirtyi ilmaissiirrolla Englannin Valioliigan Crystal Palaceen kesällä 2018. Kausen 2019–2020 keskeytymiseen mennessä hän oli pelannut 42 liigaottelua ja tehnyt yhden maalin.

### Maajoukkueura
Meyer on edustanut Saksaa lähes kaikissa nuorten maajoukkueissa. Hän oli mukana saavuttamassa alle 17-vuotiaiden EM-hopeaa vuoden 2012 EM-kisoissa. Saksa hävisi finaalissa Alankomaille, mutta Meyer oli kolmella maalillaan kisojen paras maalintekijä ja hänet palkittiin myös parhaan pelaajan palkinnolla. Alle 21-vuotiaiden EM-kilpailuissa Meyer pelasi vuosina 2015 ja 2017, ja jälkimmäisellä kerralla Saksa voitti mestaruuden ja Meyer teki alkulohkossa yhden maalin.

Saksan jalkapallomaajoukkueessa Meyer debytoi toukokuussa 2014 harjoitusottelussa Puolaa vastaan. Meyer oli pelissä avauksessa mutta tuli vaihtoon Maximilian Arnoldin tullessa kentälle. Meyer kuului päävalmentaja Joachim Löwin 30-miehiseen alustavaan listaan vuoden 2014 MM-kisoihin mutta ei ollut lopullisessa, 23-miehisessä listassa. Seuraavat A-maaottelunsa Meyer pelasi vuonna 2016: elokuussa ystävyysottelun Suomea vastaan sekä MM-karsinnassa syyskuussa Norjaa ja marraskuussa San Marinoa vastaan. Suomea vastaan hän teki Saksan ensimmäisen maalin lukemiin 2–0 päättyneessä ottelussa. Rio de Janeiron olympialaisissa 2016 Meyer kuului Saksan hopeaa saavuttaneeseen joukkueeseen ja teki turnauksessa neljä maalia, joista yhden loppuottelussa Brasiliaa vastaan.

## Lähteet
* 
* http://www.national-football-teams.com/player/55296/Max_Meyer.html
Montrealin suuri rauhansopimus 1701

**Montrealin suuri rauhansopimus** oli merkittävä tapahtuma Pohjois-Amerikan historiassa. Sopimus solmittiin 4. elokuuta 1701 ja sen allekirjoittajina olivat Uuden Ranskan kuvernööri Louis-Hector de Callière ja 38 eri intiaanikansan edustajaa.

Sopimus lopetti ranskalaisten ja irokeesien liittokunnan väliset kymmeniä vuosia jatkuneet sodat. Samalla irokeesit ja Ranskan liittolaisina sotineet heimot solmivat keskinäisen rauhan. Tämä vaikutti suuresti Suurten järvien alueen intiaanien ja ranskalaisten turkiskaupan tulevaan menestykseen. Intiaanikansojen keskinäiset vanhat kaunat vaikeuttivat osaltaan neuvotteluja, ja kuvernööri de Calliere joutui sulkemaan siouxit sopimuksen ulkopuolelle koska muiden kansojen edustajat eivät halunneet solmia rauhaa näiden kanssa.

Ranskalaisten ja irokeesien välinen rauhansopimus kesti pitkään, mutta osa sopimuksen kirjoittaneista algonkin-kielisistä heimoista kääntyi Ranskaa vastaan jo 1710-luvun aikana.

## Lähteet
* 
* 

### Viitteet

## Aiheesta muualla
Laatikkoruoka

**Laatikkoruoka** on uunissa valmistettava ruoka, joka kypsytetään vuoassa. Laatikkoruuista useimmat, kuten makaroni-, maksa- ja kaalilaatikot, ovat ympärivuotisia kotiruokia, kun taas jotkut, etenkin porkkana-, peruna- ja lanttulaatikot, ovat perinteisesti jouluruokia.

Laatikkoruokia ovat myös juusto-, kala-, kurkku-, lohi-, riisi-, sieni-, silakka- ja sipulilaatikot. Myös kiusaukset ovat tyypillisiä laatikkoruokia. 

## Lähteet

## Aiheesta muualla
John Mitchell (jääkiekkoilija)

**John Mitchell** (s. 22. tammikuuta 1985) on kanadalainen jääkiekkoilija, joka pelaa NHL-seura Colorado Avalanchessa. Hän on Toronto Maple Leafsin viidennen kierroksen varaus .

## Ura
Mitchell varattiin OHL:ään Plymouth Whalersiin ensimmäisellä kierroksella 19. pelaajana. Hän pelasi viimeisellä kaudellaan Whalersissa joukkueen kapteenina.

Mitchell pelasi hänet varanneen Toronto Maple Leafsin farmijoukkue Toronto Marliesissa kolmen kauden ajan. Hän aloitti kauden 2008–2009 Toronton joukkueessa NHL:ssä. 1. marraskuuta 2008 hän teki uransa kaksi ensimmäistä maalia oli New York Rangersin maalivahti Stephen Valiquetten. Hänet valittiin ottelun parhaaksi pelaajaksi. 

28. helmikuuta 2011 Mitchell kaupattiin Torontosta New York Rangersiin seitsemännen kierroksen varauksesta . Aloitettuaan kauden 2011–2012 Rangersin farmijoukkue Connecticut Whalessa, Mitchell kutsuttiin 25. marraskuuta 2011 Rangersiin pelaamaan. Hän sai heti ensimmäisessä ottelussaan myös ensimmäisen pisteensä Rangersin paidassa syöttäessään Brian Boylen tekemän maalin.

1. heinäkuuta 2012 Mitchell siirtyi vapaiden pelaajien markkinoilta kahden vuoden sopimuksella Colorado Avalancheen.

14. maaliskuuta 2014 Mitchell ja Colorado solmivat jatkavansa sopimusta kolmella vuodella kauden 2016–2017 loppuun asti.
Diogo

**Diogo da Costa Oliveira** (tunnetaan myös taiteilijanimellä **Diogo**; s. 4. tammikuuta 1988 São Paulo) on brasilialainen jalkapalloilija. Hän on 174 senttimetriä pitkä.

Diogo aloitti ammattilaisuransa Brasiliassa Internacionalissa. Hän tuli ammattilaiseksi samana vuonna, kun Internacional voitti seurajoukkueiden MM-kultaa eli vuonna 2006. Tammikuussa 2010 hän siirtyi Norjan pääsarjassa Tippeligaenissa pelanneen Stabækin riveihin. Vielä saman vuoden joulukuussa hän siirtyi takaisin kotimaansa alasarjoihin. Diogo siirtyi Interiin syksyllä 2014 loppukauden kestäneellä sopimuksella ja debytoi Veikkausliigassa syyskuussa IFK Mariehamnia vastaan.

## Lähteet
* 
* http://www.fcinter.com/pelaaja.php?players_id=104 
* http://br.soccerway.com/players/diogo-da-costa-oliveira/122068/
Unterschleißheim

**Unterschleißheim** on kaupunki Münchenin piirikunnassa Ylä-Baijerin hallintoalueella Baijerin osavaltiossa Etelä-Saksassa. Se sijaitsee noin 17 kilometriä Münchenistä pohjoiseen. Unterschleißheim on väkiluvultaan piirikunnan suurin kaupunki. Vuoden 2020 lopussa kaupungissa asui 28&nbsp;824 asukasta. Kaupungin pinta-ala on 14,92 neliökilometriä.

## Maantiede
Unterschleißheim sijaitsee Isar- ja Amper-jokien välissä. Unterschleißheimin naapurikunnat ovat Oberschleißheim, Eching, Haimhausen ja Hebertshausen.

## Kuvagalleria

Unterschleißheim Alter Wirt 163.jpg|Alter Wirt -majatalo Unterschleißheimissa
Unterschleißheim Alt St. Ulrich 154.jpg|Pyhän Ulrichin kirkko Unterschleißheimissa
RathausUnterschleißheim6757-1000.jpg|Unterschleißheimin kaupungintalo
Unterschleißheim, Bezirksstraße.jpg|Bezirksstraße, Unterschleißheim
Unterschleißheim, Lohwaldpark 1.jpg|Lohwaldpark 1, Unterschleißheim


## Lähteet

## Aiheesta muualla

*Kaupungin verkkosivut
Pa Konate

**Pa Momodou Konate** (s. 25. huhtikuuta 1994 Malmö) on ruotsalainen jalkapalloilija, joka edustaa Allsvenskanissa pelaavaa Malmö FF:ää. Konaten pelipaikka on vasen laitapuolustaja. Hänen isänsä on kotoisin Guineasta ja äiti Gambiasta.

## Seurajoukkueura
Konate on Malmö FF:n kasvatti. Hän siirtyi keväällä 2014 lainalle Superettaniin nousseeseen Östers IF:ään. Hänet kutsuttiin kuitenkin takaisin lainalta kesällä 2014 Miiko Albornozin ja Mahmut Özenin lähdettyä Malmöstä. Konate oli mukana voittamassa Malmölle Allsvenskanin mestaruutta kaudella 2014. Samalla kaudella Malmö selviytyi myös historiansa ensimmäistä kertaa Mestareiden liigaan. Malmön ja Konaten avauspelissä Mestareiden liigassa syyskuussa 2014 Juventusta vastaan Juventuksen Stephan Lichtsteiner aiheutti kohun, kun hidastuksissa näytettiin Lichtsteinerin kouraisevan Konatea jalkovälistä.

## Maajoukkueura
Konate debytoi vuonna 2013 Ruotsin alle 21-vuotiaiden jalkapallomaajoukkueessa. Hän voi edustaa aikuisten maajoukkuetasolla Ruotsin lisäksi myös Guineaa tai Gambiaa vanhempiensa syntyperän vuoksi.

## Lähteet
* 
* http://yle.fi/urheilu/juventus-pelaajan_rottamainen_temppu_hammensi_hyvanen_aika_se_oli_sairasta/7475616
Folomana

**Folomana** on maalaiskunta ja sen keskuskylä Ségoun alueen Macinan piirissä Malissa. Se sijaitsee Nigerjoen ja Banin välisellä tasangolla 45 kilometriä Macinasta kaakkoon. Kunnassa on 10&nbsp;500 asukasta (vuonna 2009).

Folomanan kunta rajoittuu lännessä Macinan piirin Tonguén, pohjoisessa Saloban ja idässä Sanan sekä etelässä Sanin piirin Syn ja Siadougoun kuntiin. Seutu kuuluu Sahelin ja Sudanin siirtymävyöhykkeeseen.

Kuntaan kuuluu 17 kylää. Asukkaat ovat etupäässä bambaroita, bozoja, soninkeja ja fulbeja.

Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, lehmänpapu, maapähkinä, seesami ja maapapu. Folomanassa pidetään viikoittaiset markkinat.

Kunnan läpi kulkee Nigerin ja Banin välinen maapohjatie. Palveluihin kuuluvat kuusi alakoulua, yläkoulu, kaksi koulutus- ja kehittämiskeskusta (CED) sekä terveysasema.

## Lähteet
Bokywere

**Bokywere** on maalaiskunta ja sen keskuskylä Ségoun alueen Macinan piirissä Malissa. Se sijaitsee Nigerjoen sivuhaaran varrella 25 kilometriä Macinasta länteen. Kunnassa on 16&nbsp;900 asukasta (vuonna 2009).

Bokyweren kunta rajoittuu pohjoisessa Macinan piirin Monimpebougoun, idässä Kokry centren ja etelässä Kolongon sekä lännessä Nionon piirin Pogon kuntiin. Seutu kuuluu Sahelin vyöhykkeeseen. Osa kunnasta sijaitsee Office du Nigerin keinokastelualueella.

Kuntaan kuuluu 15 kylää. Asukkaat ovat etupäässä bambaroita, fulbeja, markoja, diawandoja ja moseja. Vallitseva uskonto on islam. Eräissä kylissä asuu myös kristittyjä.

Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, riisi ja sipuli. Kounan kylässä pidetään markkinat.

Bokyweresta on tieyhteys Monimpebougou’un. Palveluihin kuuluvat alakoulut, yksi yläkoulu sekä Bokyweren ja Oulanin terveysasemat.

## Lähteet
Carter Hutton

**Carter John Hutton** (s. 19. joulukuuta 1985) on kanadalainen uransa päättänyt jääkiekkomaalivahti, joka edusti viimeksi NHL:ssä pelaavaa Toronto Maple Leafsia.

## Ura
26. toukokuuta 2010 Hutton siirtyi Philadelphia Flyersiin yliopistouransa loputtua. Hän pelasi neljä ottelua Philadelphian farmijoukkue Adirondack Phantomsissa ennen kuin pääsi muutamiin peleihin istumaan Philadelphian penkille varamaalivahdiksi Johan Backlundin loukkaannuttua.

1. kesäkuuta 2010 Hutton siirtyi San Jose Sharksiin. 1. elokuuta 2011 Rockford IceHogs teki Huttonin kanssa vuoden mittaisen AHL-sopimuksen.

23. helmikuuta 2012 Chicago Blackhawks teki yhden vuoden kaksisuuntaisen sopimuksen Huttonin kanssa kauden 2011–2012 lopuksi. 26. maaliskuuta 2012 Chicago kutsui Huttonin Ray Emeryn sairauden vuoksi NHL:ään. 27. huhtikuuta 2013 hän oli ensimmäisen kerran aloittavana maalivahtina NHL:ssä St. Louis Bluesia vastaan. Hutton pelasi kahdessa viimeisessä runkosarjaottelussa ja pudotuspelien viidessä ensimmäisessä pelissä. Chicago voitti Stanley Cupin ja Hutton sai itselleen mestaruussormuksen. Hän ei kuitenkaan pelannut tarpeeksi montaa peliä, että hänen nimensä olisi kaiverrettu Stanley Cup -pokaaliin. Hän ei myöskään ollut mukana joukkueen mestaruuskuvassa.

5. heinäkuuta 2013 Hutton lähti Chicagon organisaatiosta ja siirtyi yhden vuoden kaksisuuntaisella sopimuksella Nashville Predatorsiin. Hän pelasi Nashvillen aloittavana maalivahtina suurimman osan kaudesta 2013–2014 joukkueen ykkösmaalivahti Pekka Rinteen kärsittyä lonkkavammasta.

Heinäkuussa 2021 Hutton solmi yksivuotisen ja arvoltaan 750,000 tuhannen dollarin sopimuksen Arizona Coyotesin kanssa.

Helmikuussa 2022 Coyotes kauppasi Huttonin Toronto Maple Leafsiin.

## Lähteet
Oberschleißheim

**Oberschleißheim** on kunta Baijerin osavaltiossa Etelä-Saksassa. Se sijaitsee Münchenin piirikunnassa Ylä-Baijerin hallintoalueella noin 13 kilometriä Münchenistä pohjoiseen. Kunnan pinta-ala on 30,6 neliökilometriä ja sen asukasluku oli vuoden 2020 lopussa 11&nbsp;900.

## Maantiede

Oberschleißheim sijaitsee Isar- ja Amper-jokien välissä. Oberschleißheimin naapurikunnat ovat Unterschleißheim, Eching, Garching, München, Karlsfeld, Dachau ja Hebertshausen.

## Muuta
Oberschleißheimissa sijaitsee yli 100 vuotta vanha lentokenttä, Flugplatz Schleißheim. Deutsches Museumin lentokoneita esittelevä osa Flugwerft Schleißheim sijaitsee Oberschleißheimissa.

Oberschleißheimissa sijaitsee myös Schleißheimin linna.

## Kuvagalleria

Aerial image of Oberschleißheim Regatta Course (view from the southwest).jpg|Oberschleißheimin souturegattarata
Regattastrecke Oberschleißheim - Haupttribüne 2012.jpg|Oberschleißheimin souturegatan katsomo
Oberschleißheim Wilhelmshof.jpg|Suojellun Wilhelmshof-rakennuksen kellotorni Schleißheimin palatsissa
Oberschleißheim, das Alte Schloss mit französischem Park.jpg|Oberschleißheimin vanha linna ja ranskalainen puisto


## Lähteet

## Aiheesta muualla

* Kunnan verkkosivut